b'\n_START_ARTICLE_\nAriobarzan (satrap Frigije)\n_START_PARAGRAPH_\nAriobarzan (perz. Ariyabrdna) je bio perzijski plemi\xc4\x87 i satrap Frigije od 387. do 362. pr. Kr.\n_START_SECTION_\nObitelj\n_START_PARAGRAPH_\nAriobarzan je bio sin perzijskog plemi\xc4\x87a Farnabaza II. koji je tako\xc4\x91er slu\xc5\xbeio na mjestu satrapa Frigije, \xc5\xa1to je anti\xc4\x8dka pokrajina u dana\xc5\xa1njoj sjeverozapadnoj Turskoj. Njihova satrapska vladarska dinastija \xc4\x8desto se naziva Farnakidima, nazvanim po Farnaku I. \xc4\x8diji je ne\xc4\x87ak Darije Veliki postao vladarem Perzijskog Carstva. Farnakovi potomci ostali su u odli\xc4\x8dnim odnosima sa perzijskom kraljevskom obitelji kao i u krvnom srodstvu; primjerice Ariobarzanov otac Farnabaz II. o\xc5\xbeenio se Apameom, k\xc4\x87eri velikog kralja Artakserksa II.\n_START_SECTION_\nPoliti\xc4\x8dki \xc5\xbeivot\n_START_PARAGRAPH_\nGodine 407. pr. Kr. kada jo\xc5\xa1 nije postao satrapom, Ariobarzan je radio kao diplomat. Otac ga je zadu\xc5\xbeio za povratak atenskih diplomata sa satrapskog dvora natrag u Gr\xc4\x8dku. Pretpostavlja se kako je Ariobarzan bio u dobrim odnosima i sa spartanskim plemi\xc4\x87em Antalkidom._NEWLINE_Ariobarzanov otac Farnabaz II. igrao je va\xc5\xbenu ulogu tijekom Korintskog rata izme\xc4\x91u Sparte i ostalih gr\xc4\x8dkih polisa, pri \xc4\x8demu je podr\xc5\xbeavao Spartu koja je naposljetku pobijedila u ratu uz veliku perzijsku pomo\xc4\x87. Nakon \xc5\xa1to je nagra\xc4\x91en od strane perzijskog velikog kralja premje\xc5\xa1tanjem na vi\xc5\xa1u politi\xc4\x8dku poziciju, satrapom Frigije 387. pr. Kr. postaje njegov sin Ariobarzan._NEWLINE_Ariobarzan je odr\xc5\xbeavao dobre odnose sa Atenom i Spartom, a kada se tijekom dvanaeste godine vladavine zbog nepoznatih razloga odlu\xc4\x8dio pobuniti protiv Artakserksa II., dobio je potporu gr\xc4\x8dkih gradova. Primjerice, spartanski kralj Agesilaj II. odlu\xc4\x8dio je do\xc4\x87i u Malu Aziju sa svojim pla\xc4\x87eni\xc4\x8dkim vojnicima. Neki satrapi priklju\xc4\x8dili su se Ariobarzanovoj pobuni; Mauzol iz Karije, Oront I. od Armenije, Autofradat od Lidije i Datam od Kapadocije. Tako\xc4\x91er, pobunjenim satrapima pomo\xc4\x87 je pru\xc5\xbeio i egipatski faraon Teos. Ariobarzan je neko vrijeme proveo u gradu Asosu gdje ga je opkolila perzijska vojska, no uz veliku pomo\xc4\x87 svojih saveznika izdr\xc5\xbeao je opsadu._NEWLINE_Kao odgovor na atensku potporu Ariobarzan im je poklonio gr\xc4\x8dki grad Sest na obalama Dardanela koji je nekad pripadao Ateni, na \xc5\xa1to su Atenjani odgovorili imenovanjem Ariobarzana slu\xc5\xbebenim atenskim gra\xc4\x91aninom. Ipak, Perzijanci su 362. pr. Kr. ugu\xc5\xa1ili pobunu, dok je Ariobarzana izdao vlastiti sin Mitridat. Nakon \xc5\xa1to je ubijen, Ariobarzana je nasljedio njegov polubrat Artabaz II.'